INFLUENȚA VIZIUNII LUI LUTHER ASUPRA MUZICII 
ÎN APARIȚIA CONCEPTELOR DE 
„MUSICA POETICA” ȘI „RETORICĂ MUZICALĂ” 


Drd. ANAMARIA LUPU 


Universitatea Naţională de Muzică București 


Anamaria LUPU este în prezent studentă în anul al doilea la 
Doctorat Ştiinţific în cadrul Universităţii Naţionale de 
Muzică din Bucureşti şi totodată cadru didactic titular 
definitiv al Colegiului Naţional de Arte „Dinu Lipatti”. Cu o 
bogată activitate în mass-media timp de aproape un deceniu, 
ca producător și realizator de emisiuni TV și Radio, la 
„Speranţa TV” și „Radio Vocea Speranţei”, autoarea a avut 
ocazia să modereze propriile sale emisiuni de muzică, sub 
genericul „Amadeus”, la care au participat numeroși invitaţi 
de prestigiu din lumea culturală muzicală românească. 


REZUMAT 


De cele mai multe ori, când vorbim despre retorică muzicală, despre figuri retorice sau 
elemente care țin de musica poetica, gândul ni se duce spre Baroc și, de ce nu, spre muzica lui 
Johann Sebastian Bach. Însă puţini dintre noi realizăm că augurii acestor noţiuni au pornit 
încă din Renaștere şi un număr mult mai mic dintre noi vom conecta toate acestea de 
numele lui Martin Luther și Reforma protestantă. Principiile retoricii muzicale s-au 
dezvoltat cu precădere în spaţiul nord-german, deși au fost prezente și în alte ţări ca Italia, 
Franţa și Anglia. Germania a fost, însă, cea care a adoptat și adaptat în modul cel mai 
entuziast în această perioadă terminologia, metodele și structurile retoricii antice. 
Muzicologul german Dietrich Bartel explică în Musica poetica motivul ascensiunii retoricii 
muzicale în Germania, prin îmbrăţișarea viziunii lui Martin Luther asupra muzicii de către 
credincioșii creștini. Pe parcursul secolelor XVI-XVIII, retorica muzicală se îmbogățește și se 
perfecționează continuu, generând o artă extrem de elaborată, al cărei focus era găsirea de 
echivalenţe între figurile retorice și intervalica muzicală. În acest mod, muzica a primit un 
plus de exactitate în ceea ce privește exprimarea. 

Cuvinte cheie: Martin Luther, reforma lutherană, retorică muzicală, musica poetica, teoria 
afectelor, figuri retorice 


Perioada Renașterii și a Reformei este perioada în care au apărut augurii 
ideii de musica poetica, ce se va dezvolta într-un mod plenar în Baroc. Retorica 
clasică, promovată atât de filosofii Greciei Antice, cât și de cei din Roma Antică, 
a reprezentat sursa de inspiraţie nu doar pentru artele cuvântului, ci și pentru arta 

muzicală. Gioseffo Zarlino (1517-1590), cunoscutul teoretician şi compozitor al 
Renașterii italiene, îşi intitulează tratatul de sinteză polifonică vocală, Le istitutioni 
harmoniche (1558), cu un titlu similar tratatului de retorică al lui Quintilian (35-100), 
Institutio Oratoria. În capitolul pe care îl dedică alcătuirii subiectului de fugă, 
Zarlino face referire la teoriile retorice ale filosofilor Aristotel, Cicero şi Quintilian 
sau la arta poetică a lui Hermogenes și Horaţiu!. 

Principiile retoricii muzicale s-au dezvoltat cu precădere în spaţiul 
nord-german, deşi au fost prezente și în alte țări ca Italia, Franța și Anglia. 
Germania a fost, însă, cea care a adoptat şi adaptat în modul cel mai entuziast în 
această perioadă terminologia, metodele şi structurile retoricii antice. Pe parcursul 
secolelor XVI-XVIII, retorica muzicală se îmbogățește şi se perfecționează continuu, 
generând o artă extrem de elaborată, al cărei focus era găsirea de echivalenţe între 
figurile retorice și intervalica muzicală. În acest mod, muzica a primit un plus de 
exactitate în ceea ce privește exprimarea. Cu un astfel de sistem rațional, 
compozitorii puteau calcula răspunsul emoţional al publicului în funcție de 
formula melodică folosită, metodă cunoscută mai târziu și sub denumirea de 
teoria afectelor (Affektenlehre). 

Muzicologul german Dietrich Bartel explică în Musica Poetica motivul 
ascensiunii retoricii muzicale în Germania prin îmbrăţișarea viziunii lui Martin 
Luther asupra muzicii de către credincioşii creștini, acesta considerând arta 
sunetelor ca un dar divin, inferioară doar Sfintelor Scripturi sau teologiei. Pe de 
altă parte, lutheranismul a încurajat aplicarea tehnicilor retorice în predicile 
clerului, pentru că în școlile lutherane, latina era limba de predare, şi retorica, una 
dintre disciplinele importante. Luther credea că mai puternic decât cuvântul 
simplu este cuvântul însoțit de muzică, de aceea exprimarea muzicală a textului 
biblic şi a afectelor corespunzătoare în adevărate predici sonore a devenit 
principala misiune a compozitorilor lutherani. Scopul exprimării afectelor nu era în 
principal desfătarea publicului, cât mai degrabă acela al predicării Evangheliei 
creştine?. Luther era ferm convins că muzica este surclasată ca importanţă doar de 
teologie, iar rolul acordat muzicii prin aplicarea acestui principiu a facilitat 
implicarea enoriașilor în cadrul serviciului divin. Promovarea coralului prin 
Luther şi colegii săi a reprezentat un pas de o importanţă fundamentală pentru 
istoria muzicii bisericești. 


1 Patrick McCreless, Music and Rhetoric, în: The Cambridge History of Western Music Theory, editor Thomas 
Christensen, Cambridge University Press, 2002, p. 852, citat pe pagina 
http://ligaoamenilordeculturabontideni.blogspot.com/2012/02/pasiunile-si-retorica-de-la-aristotel.html 
accesată pe data de 29 decembrie 2019. 

2 Dietrich Bartel, Musica Poetica, Musical-Rhetorical Figures in German Baroque Music, University of 
Nebraska Press, Lincoln and London, 1997, p. 3. 

3 Alexander Fisher, Music and religious change, în: The Cambridge History Of Christianity - Reform and 
expansion 1500-1660, R. Po-Chia Hsia (ed.), Cambridge University Press, 2007, p. 388. 

Concepţia că muzica este o disciplină de factură matematică (inclusă în 
quadrivium), iar intervalele sunt determinate de raporturi numerice, venită din 
gândirea antică pitagoreică, era deopotrivă prezentă în acea perioadă. Pitagora 
considera că raporturile matematice ce generează consonanţe sunt în strânsă 
legătură cu cele răspunzătoare de funcționarea adecvată a organismului uman 
(musica humana) şi chiar de alcătuirea întregului univers (musica mundana). Teoria 
aceasta venea în armonie cu viziunea lutherană a originii divine a muzicii, esenţa 
Creatorului fiind astfel revelată prin intermediul raporturilor intervalice!. 

Nicolaus Listenius (1510-1538), un valoros student al lui Luther și 
Melanchton la Universitatea din Wittenberg, este primul care pune muzica în 
relaţie cu artele limbajului din trivium, în loc de quadrivium, unde se găsea plasată 
până în acel moment. El este primul care aduce în atenţie ideea de musica poetica, 
în lucrarea Rudimenta musicae planae (1533) pe care o explorează mai în detaliu 
ulterior, în primul capitol din Musica (1537), unul dintre cele mai populare tratate 
de secol XVI din Germania. Listenius extinde cele două braţe în care era împărțită 
disciplina muzicală în mod tradițional, musica theoretica (naturalis, speculativa — care 
încerca să explice muzica prin numere, căutând relaţia dintre ordinea universală 
stabilită de Dumnezeu și vibrația fiecărui sunet)? şi musica practica (artificialis — care 
în spaţiul german desemna arta interpretării vocale în mod prioritar), prin 
introducerea unei a treia ramificații, musica poetica (reprezentând studiul 
compoziţiei, ca o categorie independentă din care rezultă o operă de artă 
desăvârșită)!. În acelaşi timp, în spaţiul Europei italiene, musica practica era definită 
mult mai extins ca în spaţiul german, cuprinzând aplicarea cunoștințelor teoretice 
speculative în practica compoziţiei şi a interpretării vocale și instrumentale. 
Mai târziu, unii teoreticieni germani, cum ar fi Johann Gottfried Walther 
(1684-1748), au inclus musica poetica drept o subcategorie pentru musica practica, 
astfel rămânând sub împărțirea italiană cu două ramuri principale, alții, 
ca Johann Andreas Herbst (1588-1666) defineau musica poetica drept o categorie 
muzicală independentă?. 


1 Patrick McCreless, Music and Rhetoric, ed. cit., p. 18. 
2 George Buelow, Symposium on Seventeenth-Century Music Theory: Germany, în: Journal of Music Theory 


16, no. 1/2, citat de Helen Kin Hoi Wong, în: Musica Poetica in Sixteenth-Century Reformation Germany, 
The Chinese University of Hong Kong, 2009, p. 33. 

3 John Butt, Music Education and the Art of Performance in the German Baroque, Cambridge Musical Texts and 
Monographs, Cambridge University Press, Cambridge, 1994, xii, citat de Helen Kin Hoi Wong, în: Musica 
Poetica în Sixteenth-Century Reformation Germany, ed. cit., p. 34. 


+ Ludwig Finscher (ed.), Die Musik des 15. und 16. Jahrhunderts, vol. 3, no. 1 of Neues Handbuch der 
Musikwissenschaft, ed. Carl Dahlhaus, Laaber, 1989, p. 169, citat de Helen Kin Hoi Wong, în: Musica 
Poetica în Sixteenth-Century Reformation Germany, ed. cit., p. 35. 

5 Patrick McCreless, Music and Rhetoric, ed. cit., p. 20. 

Dacă la început de secol XVI adevăratul muzician era considerat cel care se 
ocupa cu speculaţiile matematice ale raporturilor intervalice (musica speculativa), 
pentru secolele XVII și XVIII componentele speculative și de expresie ale muzicii 
sunt aduse în echilibru, prin apropierea muzicii de retorică și descreșterea în 
însemnătate a matematicii. Compozitorul, supranumit în epocă și musicus poeticus!, 
avea acum sarcina să reproducă sonor inspiraţia divină, la a cărei audiție 
credinciosul urma să reacționeze natural și involuntar, similar principiului 
vibraţiilor simpatetice. 

Curând, termenul de musica poetica a început să apară în titlurile diverselor 
tratate de compoziţie ale muzicienilor epocii. Spre exemplu, Heinrich Faber 
(1500-1552), scrie De musica poetica (1548), în care aceasta e definită drept „arta 
construirii unui poem muzical” şi o divide în două părți: improvizaţia (sortisatio) şi 
compoziția (compositio), pe cea din urmă considerând-o superioară celei dintâi. 
Gallus Dressler (1533-1580), publică Praecepta musicae poeticae (1563), ce conţine 
detalii privitoare la procesul compozițional bazat pe elemente de retorică muzicală 
şi în care descrie musica poetica deopotrivă ca gen şi ca disciplină muzicală. 
Compozitorul german Seth Calvisius (1556-1615) publică la Erfurt în 1592 tratatul 
Melopoiia Sive Melodine Condendae Ratio, Quam Vulgo Musicam Poeticam Vocant, 
în care transpune sistemul contrapunctic al lui Zarlino în metode compoziționale 
germane. Totodată, abordează relaţia strânsă dintre text şi muzică în compoziţie și 
indică modul în care figurile poetice ar trebui realizate în mod concret. 

Joachim Burmeister (1564-1629) aduce o perspectivă mult mai detaliată 
asupra figurilor retorice în tratatul Musica Poetica, publicat în anul 16065. Tratatul 
dezvoltă trei unghiuri de analiză, pornind de la sunete, apoi intervalele armonice 
rezultate din ele și în cele din urmă armonia propriu-zisă, cea care provoacă 
emoțiile. El detaliază figurile melodice inspirate de retorică, cele care sunt 
responsabile de crearea afectelor, însă pe baza cărora muzica se poate construi cu 
obiectivitate, potrivit unor reguli stricte, delimitându-se astfel de acea notă de 
subiectiv şi interpretabil?. 

Elias Walther”, un alt compozitor și teoretician de secol XVII, definea 
musica poetica drept o ştiinţă matematică ce are ca studiu crearea de melodii 
capabile să apropie ascultătorul de Divinitate. În acest sens, muzica trebuia să 
sublinieze atât textul, cât și afectele corespondente ideilor exprimate; în timp ce 
textul convinge intelectul, muzica convinge  emoţionalul. Compozitorul 


1 Ibidem. 

2 Ibidem. 

3 Accesibil și online pe pagina www.digital.staatsbibliothek-berlin.de. 

4 Joachim Burmeister, Musica Poetica, trad. Agathe Sueur și Pascal Dubreuil, Editions Mardaga, Wavre, 
2007, p. 37, citat pe pagina http://ligaoamenilordeculturabontideni.blogspot.com/2012/02/pasiunile-si- 
retorica-de-la-aristotel.html, accesată pe data de 06 ianuarie 2020. 

5 Patrick McCreless, Music and Rhetoric, ed. cit., p. 22. 

Andreas Werckmeister (1645-1706), în lucrările sale teoretice, sublinia că muzica 
este capabilă să înalțe, să corecteze, să transforme și să liniștească pasiunile, iar mai 
târziu Johann Mattheson (1681-1764) consemna ca teoretician că scopul muzicii 
este acela de a eleva sufletul și a-l deschide către comunicarea cu Dumnezeul. 

Athanasius Kircher (1602-1680) este cel care introduce în lista formulelor 
de retorică muzicală termenii: inventio, dispositio şi elocutio, termeni ce ţin de 
structurarea discursului. Mai exact, inventio se referă la adaptarea muzicală a 
textului, dispositio la expresivitatea dintre muzică și text și elocutio la ornamentarea 
compoziţiei prin figuri retorice și tropi?. 

Deşi toţi compozitorii din epocă au căzut de acord că retorica muzicală 
este o știință a figurilor (Figurenlehre — în teoretizările lui Burgmeister), totuși 
numărul de formule melodice diferea de la un autor la altul şi, implicit, şi numărul 
de afecte care se dorea exprimat. Tomáš Baltazar Janovka (1669-1741) considera că 
la bază ar trebui să fie expresia afectelor, Johann Georg Ahle (1651-1706) punea la 
temelie figurile retoricii oratorice, Wolfgang Caspar Printz (1641-1717) pornea de la 
ornamentică, iar Christoph Bernhard (1628-1692) vedea ca o prioritate folosirea 
disonanţelor?. Evident că diferențele de opinii apăreau și în momentul în care o 
anumită figură retorică trebuia încadrată într-o anume categorie. 
Joachim Burmeister avea trei categorii: figuri armonice (figurae harmoniae), figuri 
melodice (melodiae) şi figuri armonico-melodice (tam harmoniae quam melodiae). 
Categoriile sale sunt modelate urmărind clasificarea retorică a figurilor, 
făcând distincție între cele care se aplică asupra cuvântului în individualitate 
(figurae dictionis, sau verbi) şi cele care exprimă o întreagă propoziție sau structură 
(figurae totius orationis, sermonis sau sententiarum). Astfel, Burmeister face o paralelă 
între figurile retorice asociate cuvântului și melodiei, pe de-o parte, şi figurile 
retorice asociate propoziției şi armoniei, pe de altă parte. Spre exemplu, 
figurae harmoniae sunt aplicate tuturor vocilor unei compoziții, influențând astfel 
întreaga structură sau armonie, similiar figurilor retorice aplicate propozițiilor+. 

Compozitorul Christoph Bernhard își împărțea figurile retorice în funcție 
de stil: stylus gravis (prima pratica — stilul contrapunctic al Renașterii) şi stylus 
luxurians communis (seconda pratica — tendința spre omofonie a Barocului). 
Johannes Nucius (1556-1620), elev al școlii de compoziție a lutheranului Johannes 
Winkler, în lucrarea teoretică Musices Poeticae (1613), tipologizează figurile retorice 
în două categorii pe baza conţinutului şi a funcţionalităţii formulelor respective: 
figurae principales şi figurae minus principales, clasificare adoptată mai târziu şi de 
Joachim Thuringus, Athanasius Kircher şi Tomáš Baltazar Janovka. Nucius face 


1 Idem, p. 29. 
2 Idem, p. 76. 
3 Idem, p. 96. 
+ Idem, p. 97. 

distincţie între figurile care sunt în esenţă niște instrumente de tehnică muzicală și 
cele care sunt mai puternic legate de text şi retorica afectiv-expresivă!. 

În concluzie, numărul, denumirea şi afectul vizat de anumite formule 
muzicale nu este de fiecare dată același în tratatele teoreticienilor germani de secol 
XVI — XVIII, însă demn de menţionat este faptul că, de-a lungul secolelor, accentul 
s-a transferat de la importanţa textului și a mesajului de exprimat, către 
reprezentarea afectelor, în detrimentul textului, și compozitori ca Mattheson, 
Johann Adolf Scheibe (1708-1776) şi Johann Nikolaus Forkel (1749-1818) ne stau ca 
exemplu?. 

